Afstandskrav

Kontrollér at afstandskrav til bygninger (5m for beboelseshuse med/uden kælder, hus uden beboelse med kælder 5m, hus uden beboelse og uden kælder 2m), skel (2m), boringer (25m) og beskyttede naturtyper (25m) er overholdt. Undersøg om ejendommen er kortlagt som forurenet.

Hvor stor skal faskinen være?

Vurder om nedsivningsanlægget er dimensioneret efter det areal, der ønskes nedsivet fra. Der er meget stor forskel på, hvor meget de forskellige ”faskinematerialer” kan tilbageholde af regnvand, fordi de har forskellig hulrumsprocent. Jo højere hulrumsprocent jo mere vand kan faskinen tilbageholde:

Bioblokke (hulrums procent på 96)

Plastkasetter(hulrums procent på 95)

Singles (hulrums procent på 25)

Normen for størrelsen på faskiner fra Danmarks Teknologiske Instituts Rørcenteranvisning er beregnet ud fra antagelsen om, at det regner i 10 minutter.

Albertslund Kommune anbefaler derfor større faskiner end den tilladte mindstestørrelse, da det reelt regner mere end 10 minutter ad gangen.

I tabellen nedenfor er både angivet Rørcenter anvisningens afvandingskapacitet for de forskellige faskinematerialer og Kommunens anbefalinger til afvandingskapacitet for de forskellige faskinematerialer. Der er en faktor 4 mellem de to afvandingskapaciteter.

I lerjord dimensioneres faskiner på grundlag af regnskyl af 10 minutters varighed og en intensitet på 140l/s/ha.

Faskinens effektive rumfang er rumfanget over grundvandsspejl.

|  |  |  |
| --- | --- | --- |
| **Faskinemateriale** | **Afvandingskapacitet iht. Rørcenteranvisningen/ Norm** | **Afvandingskapacitet iht. Kommunens anbefalinger** |
| **1 m3** faskine udført med **plastkassetter** | 120 m2 tag/overfladeareal | 30 m2 tag/overfladeareal |
| **1 m3** faskine udført med **letklinker** (Leca) | til 60 m2 tag/overfladeareal | 15 m2 tag/overfladeareal |
| **1 m3** faskine udført med **singles** (32-64 mm sten) | til 30 m2 tag/overfladeareal | 7,5 m2 tag/overfladeareal |

Husk at der før tilløb til faskinen skal etableres en sandfangsbrønd, som oprenses 2 gange det første år og minimum 1 gang årligt efterfølgende. Dette er vigtigt da faskinen ellers vil fyldes med blade, sand osv.

Overløb til kloak eller frakobling af regnvandssystemet?

Hvis der *laves overløb til kloak* (løber vandet, som ikke kan være i faskinen (dimensioneret efter Rørcentrets anvisning), videre til regnvandssystemet, kan ansøgeren *ikke* regne med at få fuldt tilbagebetalt tilslutningsbidrag, fordi en masse vand vil løbe i regnvandssystemet, hvis det virkeligt regner meget).

Hvis *regnvandskloakken afkobles*, det vil sige hvis faskinen skal opsamle alt vand fra tagarealet, kan ansøgerne få fuldt tilslutningsbidrag tilbage (beregnet ud fra den del af det totale areal, der afvandes fra). Det er ansøgers eget ansvar at dimensionere faskinen stor nok.